《甲寅岁雪一首》
宋代·苏籀

冬燠阳淫遇上春，飞霙爽彻浩无垠。
凌霄据壤平窪凸，破块抽萌蚀腐陈。
皎洁肌容宜夜觌，培堆靀髿诘朝新。
匀匀帝泽烝民粒，止止人寰世界尘。
野渡舟沈堆鹭羽，豪家堂下散瑶珉。
袁生高卧诚清尚，慧可安心奈苦辛。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。